Les cinc millors propostes per al cap de setmana amb Reusdigital.cat | Reusdigital.cat diari de Reus. Notícies i actualitat del Camp de Tarragona\nLes Nits Daurades de Salou, una visita teatralitzada a Escornalbou amb Eduard Toda o les festes majors arreu del territori, entre els plans destacats\nDissabte a la tarda podreu descobrir els secrets d'Escornalbou en una visita teatralitzada\nEl cap de setmana gairebé ha arribat, i des de Reusdigital.cat us proposem cinc plans per sortir de casa i gaudir una estona d’aquests dies d’agost. Recordeu, com sempre, que si voleu que incloguem els vostres esdeveniments a la nostra agenda i a aquesta secció tan sols cal que ens feu arribar la informació corresponent a l'adreça de correu electrònic redaccio@reusdigital.cat.\n1. Nits Daurades de Salou\nEl passat dijous, Salou ha donat el tret de sortida, un any més, a les seves Nits Daurades. Els plats forts d’aquest any seran els concerts de Macaco, una barreja de rumba, reggae, i funk; i el Consorcio. Les actuacions musicals tindran lloc a la plaça de les Comunitats Autònomes, al passeig Jaume I.\nLes Nits Daurades apostaran per altres activitats com els focs d’artifici, la música, la cultura i la tradició, les activitats infantils... tots ells constitueixen una programació amb més de 15 actes. Aquest divendres a la nit s'hi celebrarà la segona trobada de batucades, amb els Atabaladors locals com a amfitrions i altres colles convidades. Podeu descarregar-vos el programa de les Nits Daurades en aquest enllaç.\nRecupereu un instant de la primera trobada:\n2. Visita teatralitzada a Escornalbou\nEl personatge d’Eduard Toda, un dels grans intel·lectuals catalans i un personatge polièdric, pren vida per descobrir els secrets que s'amaguen ocults als racons del castell d’Escornalbou. La visita teatralitzada 'De la Xina a Escornalbou', adreçada a tots els públics, us permetrà descobrir la trajectòria vital de Toda a través d'objectes i espais del Castell. No us perdeu una activitat lúdica i divulgativa que tindrà lloc els dissabtes d'aquest estiu i que s'allargarà fins al proper 8 de setembre.\nLa visita és aquest dissabte, dia 11, a les 7 de la tarda, a un preu de 6 euros. Podeu fer les reserves tot trucant al telèfon 977 83 40 07. Trobareu més informació en aquest enllaç.\n3. Festival Danseu a Les Piles\nDanseu és un festival de dansa i arts escèniques en un context rural amb més de 50 artistes de diverses disciplines que es reuneixen durant 12 dies a Les piles, a la Conca de Barberà.\nAquesta sisena edició tindrà lloc de l’1 al 12 d’agost, i, un any més, destaca per la seva internacionalització, comptant amb professors i companyies vinguts d’arreu del món.\nEl dissabte a la nit (a les 10) la francesa Compagnie Parc presentarà 'Motifs':\nMotifs from cieparc on Vimeo.\n4. Setè Festival Mateu Fletxa. Memorial Joan Ferré a Prades\nEl dissabte, 11 d'agost, a les 8 del vespre, a l'església, hi haurà l'actuació de la Coral polifònica de joventuts unides, dirigida per J. Ollé i C. Ollé.\nL'endemà, a les 7 de la tarda, serà el torn de Prades Cor, dirigit per Carles Capseta. L'actuació servirà per presentar el nou CD '10 anys de música i il·lusions'. A l’Església estival de música a Prades.\n5. Festes Majors al territori\nLes Festes Majors d’estiu arriben amb força com cada any i Falset, Cornudella, l'Hospitalet i Riudecanyes, ens porten unes propostes per a tots els públics per gaudir d’aquest cap de setmana.\nRiudecanyes, per exemple, celebrarà el divendres dia 10 una sessió de cinema a la fresca, i per al dissabte ens proposa la música en directe amb Stromboli Jazz Band. En aquest enllaç hi podreu trobar la programació dels actes de Cornudella previstos aquests dies, amb el seu inici el dilluns 13 d'agost.\nLa capital del Priorat, per part seva, proposa el seu Correbars pels carrers de la vila i la presentació de la botifarra de la Mulassa de JimyTònic el divendres. La mitjanit de dissabte hi haurà la festa Aquí te pillo aquí temazo. Descarregueu-vos el programa en aquest enllaç.\nNits Daurades de Salou 2018\n'De la Xina a Escornalbou'


Pràctiques de Camp. Departament d'Enginyeria Civil\nAmb la posada en funcionament del nou procediment de contractació del servei d'autobusos a través de la plataforma de contractació electrònica, la sol·licitud ha de fer-se a través d'aquest formulari amb un termini de deu dies d'antelació, com a mínim, perquè les empreses d'autobusos inclosos en l'acord marc puguen fer la seua oferta.\nEn el formulari han d'emplenar-se tots els camps amb la informació exacta del servei que es contractarà. En el camp “requisits especials” s'indicaran condicions particulars que hagen de tenir-se en compte com, per exemple, si es requereix minibús per les característiques del recorregut o si es necessita passar per autovia....\nÉs molt important sol·licitar el servei quan es tinga la certesa que es farà la visita, perquè una vegada adjudicat no es podran fer modificacions.\nÉs imprescindible emplenar el següent document per a adjuntar el llistat dels alumnes al formulari.\nLes sol·licituds de contractació d'autobusos amb càrrec a aplicacions pressupostàries que no siguen del Departament han de fer-se directament amb el centre de despesa que les gestione, per exemple, les que van amb càrrec a Master.\nTambé es va a modificar la sol·licitud de les ajudes del Vicerectorat d'Estudiants. La modificació comportarà tant un canvi en les dates de publicació de la convocatòria i, per tant, de la presentació de sol·licituds, com en la documentació a presentar. Les sol·licituds s'hauran de presentar una vegada finalitzat el 1r o 2n semestre, una vegada els centres de despesa tinguen ja pagades les corresponents factures. En conseqüència, la resolució es realitzarà una vegada presentades, al costat de la corresponent sol·licitud, còpia digital de les factures ja abonades. Quan es concrete el procediment es comunicarà mitjançant un correu electrònic dirigit a tots els interessats.


Elter, el portal d'Osona - Mor l'exalcalde de les Masies de Roda, 'Quiquet' Ribas\ndivendres 23 de gener de 2009 13:21h\nRibas va ser el degà dels alcaldes a Catalunya; quan ja havia complert els 85 anys va anunciar la seva retirada\nQuiquet Ribas, en una imatge del juliol del 2005\nFrancesc Ribas, exalcalde de Roda i nebot de Quiquet Ribas\nRamon Isern, alcalde de Les Masies de Roda (CiUI)\nLes Masies de Roda, | L’exalcalde de les Masies de Roda, Francesc Ribas i Sanglas, ha mort aquest divendres al matí a l’edat de 92 anys. Ribas, que va exercir el càrrec durant 32 anys de manera ininterrompuda, era conegut familiarment com a ‘Quiquet’ i era una personalitat molt estimada al poble.\nAixí ho recorda l’exalcalde de Roda i nebot seu, Francesc Ribas. De jove, Ribas havia jugat al primer equip del FC Barcelona, on havia debutat el 1940. Va participar en 29 partits de l’equip i ho va haver de deixar per fer “la mili”.\nDe 1940 a 1942 va militar a les files del Celta de Vigo. A l’estiu del 2008 es va instaurar el Trofeu ‘Quiquet Ribas’ de futbol a Les Masies de Roda. En l’apartat polític l’exalcalde de CiU va ser el degà dels alcaldes a Catalunya. Quan ja havia complert els 85 anys, va anunciar la seva retirada del càrrec.\nEl 3 d’octubre del 1999 va ser homenatjat amb una placa i un monòlit al barri de El Vicenç amb motiu dels 30 anys d’ajuntaments democràtics. 32 anys al capdavant del municipi el van convertir en l’alcalde més veterà de Catalunya, el més experimentat. Quan va abandonar l’alcaldia, la va ocupar el número següent de la llista de CiU, Ramon Isern, que governa actualment. El mateix Isern en destaca el seu tarannà.\nTambé va ser durant dotze anys vicepresident del Consell Comarcal d’Osona. L’ajuntament de Les Masies de Roda farà aquest divendres al vespre un ple extraordinari amb motiu de la mort de Quiquet Ribas. La capella ardent estarà instal•lada al tanatori municipal de Manlleu a partir de les 3 de la tarda. L’enterrament tindrà lloc demà dissabte, a 2/4 de 12 del migdia a l’església de Sant Miquel de la Guàrdia.\n- El canvi en el paisatge urbà de Manlleu encara la recta final amb la desaparició dels pisos de Can Garcia (23 de gener de 2009)\n- Manlleu es suma al «Dia mundial sense alcohol» (23 de gener de 2009)\n- La portada del «Diari de Manlleu» d'aquest dimecres (23 de gener de 2009)\n- La campanya «Nen del Nadal» compleix deu anys (23 de gener de 2009)\n- La Biblioteca i el Museu del Ter exposen la centenària relació de Manlleu amb l'esperanto (23 de gener de 2009)


Trobades | El club de lectura de Fulleda | Pàgina 2\nSegona i darrera trobada sobre la lectura “Si això és un home” del Primo Levi\n13 de juny de 2016 Lectures, TrobadesPrimo Levilecturafulleda\nLa segona i darrera troba da sobre la lectura “Si això és un home” d’en Primo Levi, va tenir lloc diumenge 5 de juny.\nVam acabar d’intercanviar impressions referents a la darrera part del llibre, tan interessans com esgarrifosa, per la manera com narra l’autor el final del seu captiveri al camp de concentració d’Auswitz.\nNo vam podem evitar de caure en les mateixes preguntes de sempre, com pot ser que es donés una cosa així? Com pot ser que l’ésser humà arribi a aquests extrems?\nDe fet una part important del llibre és la part que l’autor va afegir al 1976, anys després d’escriure la seva estada al camp “Lager”, on respon a totes aquestes preguntes que moltes persones li van fer al cap dels anys, quan ell donava el seu testimoni, i que són les mateixes que ens fem nosaltres en llegir la seva narració.\nUn llibre sens dubte interessant, molt recomanable, que no et pot deixar indiferent.\nGràcies a totes les lectores del club de lectura per la vostra participació!\nResum primera trobada sobre la lectura “Si això és un home” de Primo Levi\n26 de maig de 2016 Lectures, TrobadesPrimo Levilecturafulleda\nDiumenge 22 de maig vam fer la primera trobada del club de lectura sobre la lectura “Si això és un home” de Primo Levi.\nVam participar sis lectores en una xerrada molt interessant, que ens va portar de l’anàlisi de vàries impressions de la lectura, a converses sobre el món actual en que vivim, l’educació, el treball, … Continua la lectura de Resum primera trobada sobre la lectura “Si això és un home” de Primo Levi →\nTrobades sobre la lectura “Plans de Futur”, d’en Màrius Serra\n13 d'abril de 2016 Lectures, Trobadeslecturafulleda\nLa lectura dels “Plans de futur”, d’en Màrius Serra, ens ha fet reunir-nos un parell de vegades. Fa dos dissabtes, i aquest passat.\nTrobada del club de lectura el dissabte 26 de març a la Sala de Fulleda\nCoincidim en que ha estat una lectura interessant, amb la descoberta d’un personatge real, molt desconegut encara, tot i la seva importància en el món de les ciències i les matemàtiques. És curiós que tothom conegui al Stephen Hawking, i que un personatge tan proper com el Ferran Sunyer sigui encara un desconegut.\nPer sort en Marius Serra, ens ho ha fet fàcil amb aquesta lectura, que tot i que novel·lada i amb moltes escenes fictícies, que de vegades semblen irreals, recordem que no és una biografia, ens ha apropat a la vida, obra i relacions d’aquesta persona tan especial.\nUna molt bona lectura, entretinguda, propera i enriquidora.\nTrobada del club de lectura el dissabte 9 d’abril a la biblioteca de Fulleda\nResum primera trobada sobre la lectura “Dolça companyia, cara solitud” de la Maria Barbal\n28 de febrer de 2016 Lectures, Manualitats, Trobadeslecturafulleda\nDissabte 27 de febrer va tenir lloc la primera trobada del club de lectura de Fulleda sobre la lectura actual “Dolça companyia, cara solitud” de la Maria Barbal.\nNo erem gaires degut al mal temps i la nevada, però vam parlar una estona sobre les impressions que teniem sobre el llibre. Continua la lectura de Resum primera trobada sobre la lectura “Dolça companyia, cara solitud” de la Maria Barbal →


Terrània a Montblanc tanca la seva quinzena edició condicionada pel referèndum de l’1-O | EFMR.cat\nInici Notícies Cultura Terrània a Montblanc tanca la seva quinzena edició condicionada pel referèndum de...\nEl cap de setmana del 29 i 30 de setembre i de l’1 d’octubre Montblanc va celebrar la quinzena edició de Terrània, el Festival Internacional de Ceràmica. El festival va tornar a acollir una excel·lent mostra d’obra de ceramistes de Catalunya, Bèlgica, Espanya, França i el Regne Unit, país convidat, i es va poder gaudir d’una variada programació que va incloure demostracions i tallers al claustre de Sant Francesc, exposicions en diversos punts de la vila, i un espectacle el dissabte al vespre a la plaça de Sant Francesc. Tot plegat, impregnat d’un ambient de celebració d’un aniversari especial.\nTerrània 2017 serà recordat, però, per la coincidència amb el Referèndum per la Independència, que va condicionar l’assistència de visitants durant la jornada de diumenge 1 d’octubre. Una circumstància que ja se sabia amb antelació i que va ser assumida tant pels organitzadors com pels ceramistes participants.\nÉs obvi que les xifres de visitants i les vendes s’han vist afectades i s’ha trencat la tendència a l’alça dels darrers anys. Els visitants han estat 2.800 i les vendes s’han quedat en 10.200€.\nTanmateix, Terrània és un festival completament consolidat com a punt de trobada imprescindible per als aficionats a la ceràmica artística. Ha seguit augmentant el nivell de l’obra exposada i la varietat de les activitats paral·leles ha suposat un salt qualitatiu que ha de marcar el camí a seguir en les properes edicions.\nEls visitants han gaudit de tallers i demostracions que s’han tornat a fer amb la col·laboració de Ceràmica Collet SIO-2. Han quedat plens els clàssics tallers infantils coordinats per l’Escola d’Art de Valls de la Diputació de Tarragona; la nova proposta de taller microrakú amb microones a càrrec de Montse Llanas; i el taller de torn amb Tastets de Fang.\nEls set ceramistes d’Anglaterra i del País de Gal·les que van assistir al festival va sorprendre amb Terrània’s birthday party reproduint una festa d’aniversari amb una taula parada plena de menjar. Una altra de les demostracions fou Joc de barrets, una activitat feta amb el suport de Forns Isuni i Subministres Anper amb un format similar a una cursa de relleus en la qual els ceramistes van elaborar peces que s’improvisaven al moment. Ambdues activitats van comptar amb la col·laboració de la ceramista argentina de San Carlos de Bariloche Paula Suco que va viatjar a Catalunya expressament per a prendre part al festival.\nEl dissabte a la nit tingué lloc l’espectacle central del festival Fire of Imagination, que també va recordar el quinzè aniversari de Terrània amb una performance de la companyia Fanglina amb els ceramistes Sergi Pahissa i Emilia Musiał i la col·laboració de l’escultor Quim Rifà i del mim i músic Maciej Królikowski.\nA partir d’ara l’antiga església de Sant Francesc es transformarà novament per acollir els altres dos esdeveniments de tardor que s’organitzen des de l’Oficina de Turisme de Montblanc. Clickània, el festival de Playmobil, els dies 12, 13, 14, 15, 21 i 22 d’octubre. I Safrània, la Fira de Sant Martí de productes agroalimentaris de la Conca de Barberà, els dies 4 i 5 de novembre.\nArticle anteriorSarral viu una concentració històrica contra la violència de la policia espanyola\nArticle següentINFORMATIU CAP DE SETMANA DEL 30 DE SETEMBRE DE 2017


Entrevista a Clara Espar, sòcia d'Honor del CEMediterrani - Club Esportiu Mediterrani\nEntrevista a Clara Espar, Sòcia d’Honor del Club Esportiu Mediterrani\nDurant la passada Assemblea General Ordinària de socis i sòcies, compromissaris i compromissàries, la Junta Directiva va fer una proposta de nomenar Sòcia d’Honor del Club a la waterpolista Clara Espar, pels anys que portava de sòcia i per reconèixer la seva trajectòria i carrera esportiva, marcada pels seus èxits i professionalitat en l’esport i en el món del waterpolo.\nEn els Estatuts del Club, s’especifica que són sòcies o socis d’honor, aquelles o aquells socis/es que pels seus mèrits s’hagin fet dignes d’aquesta distinció i que, a proposta de la Junta Directiva, siguin nomenats/des com a tals per l’Assemblea general de socis i sòcies.\nENTREVISTA CLARA ESPAR\n• Com reps aquesta distinció?\nEm fa molta il·lusió rebre aquesta distinció de part del meu club de tota la vida. Per mi és un honor i em sento molt orgullosa de formar part d’aquest club i rebre una distinció com aquesta.\nQui m’ho havia de dir quan vaig començar a aprendre a nedar aquí als cursets de natació del club.\n• Quins moments destacaries de la teva carrera esportiva, selecció, club…,?\nSón molts moments els que destacaria. Quant a èxits esportius amb la selecció, els últims anys han estat esplèndids. Destacaria la meva participació en els jocs de Rio 2016, el Mundial de Gwanju de 2019 on vam aconseguir la medalla de plata i la classificació als Jocs Olímpics de Tòquio, la medalla d’or al campionat d’Europa de 2020 i la medalla de plata als Jocs Olímpics de Tòquio.\nMirant a la meva carrera esportiva amb el club, també són molts moments els que destacaria; des dels meus anys a les categories del club, on vaig aprendre moltíssim de tots els entrenadors que vaig tenir, que cadascú d’ells ha aportat alguna cosa a la jugadora i a la persona que sóc avui, les meves primeres temporades a divisió d’honor fins a les últimes temporades, sent ja una jugadora més veterana, on tinc l’oportunitat de gaudir de l’esport que tant m’agrada amb un grup de persones esplèndides.\n• Quin sentiment et desperta quan sents el nom Club Esportiu Mediterrani?\nPer mi el Medi és la meva segona casa. Sóc molt feliç aquí i sempre ho he sigut. Tinc molts bons records de quan era més petita i continuo vivint bons moments sobretot amb les meves companyes, que més que companyes les considero amigues. És una sort poder fer el que t’agrada amb les teves amigues.\n• Que destacaries del club en tots els anys que portes, t’agrada l’evolució que ha fet el Club en els últims anys?\nCrec que el club ha fet una gran evolució quant a professionalitzar l’esport i el waterpolo femení i està fent un gran esforç per evolucionar i millorar cada any. El Medi sempre ha fet molt bona feina i ha format a grans jugadores, i ara està treballant per mantenir aquest talent a casa i perquè aquestes jugadores continuïn amb la seva trajectòria al club, competint al màxim nivell a la competició estatal i la competició europea.\n• Tu que et vas formar al Club, quins són els valors que t’han transmès?\nSobretot de no abaixar mai els braços. Crec que és una cosa especial que té el medi, que s’aprèn aquí i és el millor que tenim. Els del Medi sempre lluitem fins al final, sense por i sense abaixar els braços.\nDurant la meva trajectòria al club també he après altres valors com el compromís amb el grup i amb mi mateixa, la disciplina, a ser humil i generosa i a esforçar-me cada dia per aprendre i millorar.\n• Com a referent de molts nois i noies que comencen, quins consells els hi podries donar?\nSobretot que treballin i lluitin per als seus somnis. No sempre és fàcil, però amb constància i dedicació les coses sempre acaben sortint. També un altre consell que crec que és molt important per a tots els nois que comencen, però també per als que ja porten anys en l’esport i és que gaudeixin de l’esport i del dia a dia, és important que s’ho passin bé entrenant i competint.\n• A partir d’ara, quins projectes de futur tens?\nDe moment continuaré entrenant i competint al Club.\nTambé estic acabant un postgrau, i a curt termini no tinc altres projectes de futur més per a continuar gaudint del meu esport amb la meva gent al meu club.\n• Voldries dir-nos alguna cosa més?\nM’agradaria tornar a agrair aquest reconeixement al Club, a la Junta Directiva, sobretot a l’Àlex i al Dume pel seu suport incondicional sempre, a tots els membres de l’Assemblea General de sòcies i socis, a la Marian, també per la confiança que té en mi i el suport que em dona i per suposat a totes les meves companyes d’equip.\nVisca el Medi!


Mas del Sord, la Toscana de l'Albiol\nEl pròxim mes d’agost farà cinc anys que la finca va cobrar vida novament, després de la rehabilitació, per convertir-la en un producte KM 0\nMas del Sord és una autèntica troballa paisatgística i arquitectònica a l'Albiol (Baix Camp) MAS DEL SORD\nPatrimoni Helder Moya\nDivendres, 11 Febrer 2022 13:16\nMas del Sord és una autèntica troballa paisatgística i arquitectònica al municipi de l’Albiol (Baix Camp). Un entorn ple de vinya i uns capvespres multicolor donen la benvinguda a un espai ple d’encant, que t’enamora i et trasllada a la més pura Toscana italiana. Entre el verd dels cingles de la Mussara i la vermellor intensa de l'ocàs del sol, s’obre pas una màgica masia de pedra vista documentada del segle XIII, amb nou habitacions i on desconnectar, de veritat, és real.\nMarta Cregut i Pere de Espona són els artífexs d’un somni fet realitat: Mas del Sord. El pròxim mes d’agost farà cinc anys que la finca va cobrar vida novament, després d’un any i mig d’intensa rehabilitació: "aquí t’endinses en un altre món, és un petit paradís on cuidem molt els detalls", exposa la Marta. L’interiorisme de la Masia és rústic, amb una acurada decoració marcada per l’elegància en els espais comuns, com també a les habitacions, originalment batejades amb noms de raïm. El magnífic treball del decorador Xavi Navarro es percep a les diferents àrees de Mas del Sord "els visitants agraeixen des de la confortabilitat de la piscina a l’estiu, on banyar-se a l’estiu és un privilegi. També vull destacar l’espai de la barbacoa per poder cuinar els clients mateixos, la polivalència de les nostres habitacions per aquelles famílies que venen amb nens, i també per parelles que cerquin una experiència de felicitat", assegura la Marta.\nMas del Sord, endinsar-se en un altre món\nLa rehabilitació de Mas del Sord ha estat excelsa, fruit d’una inversió important per part de la propietat: "som sostenibles i autònoms, ens guarim dels pous d’aigua i de l’energia de les plaques fotovoltaiques. És el present i no el futur de la nostra autonomia com a masia", explica el Pere. Onze hectàrees de terreny us permetran respirar els aires d’oliveres, xiprers, alzines i de la vinya, realitzar escapades a peu, en bicicleta o simplement gaudir del so del rierol "volem créixer de manera orgànica, sense presses. Ens agrada tenir un client de qualitat, selectiu i que veu Mas del Sord com un valor afegit on estar bé, com estar en un altre món", descriu el Pere.\nLa Toscana de l'Albiol\nEn l'imaginari de qualsevol que vulgui visitar la Toscana, sense haver de desplaçar-se a terres italianes, que sàpiga que ho pot fer a l’Albiol. "És real i ho tenim a tocar, Mas del Sord és un producte quilòmetre zero que cal posar en valor, sobretot, per l’aposta d’haver-lo ressuscitat i per haver-se envoltat d’un magnífic equip de treball diari, que vindre a Mas del Sord sigui una experiència, hi hem posat tota la bona predisposició amb l’objectiu que els nostres hostes es sentin com a casa seva. Només cal que ens truquin al 977 26 11 56 o per whatsaap al 682 251 481. Els atendrem encantadíssims", diu la Marta, tot afegint que "el fet d’estar on estem li permet al visitant poder gaudir de tota mena de visites, des de fer una escapada a un celler del Priorat, visitar les Terres de l’Ebre, donar-se un bany a les platges de la Costa Daurada o fer un vermut al bell mig de Reus".\nMas del Sord, un autèntic paradís que val i molt la pena descobrir, d’aquells racons en que un cop hi has anat, repetiràs.


Jaume Barberà - La deriva | NacióDigital\n«La nova dreta, i això ja no és del setmanari britànic, és populisme institucionalitzat. És reaccionarisme i destrucció i, en alguns casos, odi»\nper Jaume Barberà , 22 de juliol de 2019 a les 19:47 |\nThe Economist, un dels setmanaris internacionals més influents del món, de tendència liberal, va analitzar, el 4 de juliol, la deriva dels conservadors (dreta i centredreta) cap a posicions totalment populistes. Tant és així que el setmanari considera que la dreta actual no és una evolució del conservadorisme, sinó un rebuig d'aquesta doctrina.\nCom explica The Economist, el conservadorisme no és tant una filosofia com una disposició, una actitud. El filòsof Michael Oakeshott ho diu així: "Ser conservador... és preferir el que ens és familiar a allò que ens és desconegut, preferir el que s'ha provat al que no s'ha provat, els fets al misteri, el que és actual al que és possible, el limitat a allò que no ho és, el que ens és proper a allò que ens és llunyà". És a dir, el conservadorisme és zona de confort, és ordre. Defensa l'autoritat de la família, de l'església i de les tradicions locals per controlar el canvi i alentir-lo tant com sigui possible. Però ara, segons el setmanari britànic, a gairebé tot arreu, aquesta manera de ser, aquesta "disposició" està en perill. Bé, de fet, ja ha fet implosió.\nEls conservadors, com ja s'ha dit, són prudents pel que fa al canvi, però la dreta ara contempla amb molta atenció la revolta, la revolució, la destrucció de tots els valors que fins ara havia defensat. Trump, Brexit, Salvini, Alemanya, Espanya, Austràlia, Hongria, Polònia...\nConservadors i liberals han anat molt més temps junts que separats, com destaca The Economist, però la nova dreta abdica ara del conservadorisme que prové de la il·lustració i passa a atacar ferotgement els liberals.\nLa nova dreta, i això ja no és del setmanari britànic, és populisme institucionalitzat. És reaccionarisme i destrucció i, en alguns casos, odi. Si a Espanya hi hagués un partit liberal de veritat, Pedro Sánchez no es trobaria en la situació que es troba. Però Cs no és un partit liberal. De fet, no se sap què és. Si es compara amb Podemos, l'altre partit que va irrompre en l'escenari espanyol i no és que serveixi de massa model de res, Cs és un frau, un engany. El Partit Popular hauria de ser el partit conservador clàssic, però no sap trobar la brúixola que l'allunyi del seu passat o, si més no, que l'acosti als seus homòlegs europeus. Ara diuen que volen centrar-se. Diuen, diuen.\nI què es pot dir del procel·lós món convergent que abraça un espai tan ample que va des de l'anarcocapitalisme a la socialdemocràcia passant per la democràcia cristiana? Què es pot dir d'aquest "all catch party"? Sense anar més lluny, avui, mires què diuen alguns militants il·lustres de l'extinta Unió Democràtica de Catalunya i t'has de pessigar set cops per adonar-te que no somnies. El món convergent incapaç de dir ben fort el "M'exalta el nou i m'enamora el vell", de J.V. Foix.\nSí, té raó The Economist, la dreta fa implosió i, de moment, el que en surt del col·lapse no és esperançador. Ah, per cert, heu sentit algun partit a Catalunya que digui que és de dretes? De centredreta els que vulgueu, però de dretes?\nA Movistar fan la sèrie La voz más alta. Explica la vida d'un monstre de la comunicació política i de la televisió i, també, un depredador sexual. Es tracta de Roger Ailes que, en la sèrie interpreta un incommensurable Russell Crowe. Ailes, a més de fer presidents dels Estats Units (Nixon, Reagan, G.W.Bush, Trump), va crear Fox News, la cadena de notícies que satisfà els interessos dels conservadors americans, avui, trumpistes convençuts.\nEn la sèrie, Ailes diu, el 1996, això: "L'esquerra política d'aquest país ha intentat controlar la narrativa de les notícies (...) Si volem vèncer a tots els altres mitjans, establim un vincle de lleialtat. Lleialtat entre nosaltres i lleialtat amb la missió. La missió és vendre a l'americà oblidat que la seva veu pot i serà escoltada en la nostra democràcia. Els donarem una visió del món de com és en realitat i com ells volen que sigui. Sabeu què passarà? Recuperarem la veritable Nord-amèrica. Desafiarem el pensament existent i ens convertirem en la veu més alta i tornarem a aquest "puto" país la justícia i l'equilibri". Mireu-la, si us va bé, es planten les llavors de la deriva que avui gairebé mig món pateix.


Els Verds tornen a trobar-se amb la història completant la millor actuació de tots els temps - Castellers de Vilafranca\nEls Verds tornen a trobar-se amb la història completant la millor actuació de tots els temps\nimobils2012-11-02T17:02:31+01:002 Novembre 2012|Notícies castelleres|0 Comments\nEls Castellers de Vilafranca coronen per tercera vegada la torre de 9 amb folre, descarreguen a casa el 4d9 net i estrenen l’inèdit 7d9 amb folre a la diada de Tots Sants. El pilar de 8 amb folre i manilles tanca la millor actuació de la història\nEl dia era l’assenyalat al calendari des de feia setmanes, la Més Castellera l’emplaçament ideal i l’ambient a plaça el de les grans diades castelleres. Els Castellers de Vilafranca sortien forts, plantant en primera ronda el gran objectiu de la diada de Tots Sants, la torre de 9 amb folre. Els Verds volien descarregar-la, però just quan l’enxaneta iniciava la baixada, la torre es va trencar. Tot i la decepció inicial de no veure-la completada, tots els castellers eren conscients que acabaven de carregar per tercera vegada a la història la torre de 9 amb folre, el castell més difícil fet fins al moment i que només la colla vilafranquina ha aconseguit.\nPerò no hi havia temps per lamentacions, i a la segona ronda els de la camisa verda van descarregar, aquesta vegada a casa, el 4d9 net, castell que ja havien aconseguit descarregar per primera vegada a la història de la colla el passat 7 d’octubre al Concurs de Castells de Tarragona. L’objectiu era descarregar-lo a Vilafranca, davant de l’afició vilafranquina. El castell, tot i que més treballat que el del Concurs, es va poder completar amb força serenor. I després de descarregar el castell total, els Verds van decidir encarar el castell inèdit de la jornada, el 7d9 amb folre, que més per la seva dificultat tècnica a nivell de tronc, el gran repte era mantenir les mides d’un folre que hi puja el mateix nombre de castellers que el d’un 3d10 amb folre i manilles. Un folre impecable i concentrat i un tronc estable van permetre carregar i descarregar per primera vegada a la història aquest 7d9 folrat.\nI als Verds només els hi faltava un últim castell per aconseguir uns registres històrics: el pilar de 8 amb folres i manilles. Les hores transcorregudes de diada i el cansament es començaven a fer presents, però tots els castellers eren conscients que s’havia descarregar i que cadascú des de la seva posició havia de tenir gas fins al final, perquè el pilar aquest 1 de novembre s’havia de descarregar per tot el que significava. I de cop, els Castellers de Vilafranca tornaven a topar amb la història i completaven la millor actuació de tots els temps, superant la que ho havia estat fins al moment, la diada de Sant Fèlix de 2005.\nA falta de l’última actuació el proper diumenge 11 de novembre a Vilanova i la Geltrú en motiu del 40è aniversari dels Bordegassos de Vilanova, els Castellers de Vilafranca tanquen una temporada de rècord, aconseguint el millor Sant Fèlix amb tots els castells descarregats, el 9è Concurs de Castells de Tarragona, els primers 4d9 nets descarregats de la colla i la millor actuació de la història.


Felicitats Neus!! - Totcàmping\nFelicitats Neus!!\tfa 13 anys 6 mesos\t#27656\nAvui fas anys... si no estic equivocada.... desitjo que tinhguis un molt bon dia amb tots aquest que estimes i també amb la familia campista!!\nRe: Felicitats Neus!!\tfa 13 anys 6 mesos\t#27657\nRe: Felicitats Neus!!\tfa 13 anys 6 mesos\t#27660\nMoltes felicitats!! pastiS happy birthday\nRe: Felicitats Neus!!\tfa 13 anys 6 mesos\t#27661\nUn any més, però les mateixes ganes de sempre per sortir, viatjar i fer nous amics. festassa\nFaré un brindis per tots vosaltres (TotCàmping sencer) brindeM\nRe: Felicitats Neus!!\tfa 13 anys 6 mesos\t#27663\nfestassa festassa FELICITATS pastisGlobus\nRe: Felicitats Neus!!\tfa 13 anys 6 mesos\t#27664\nMoltes felicitats, Neus !!!\nUn any més de viatges per a explicar !!\nRe: Felicitats Neus!!\tfa 13 anys 6 mesos\t#27665\nhappy birthday brindeM pastiS\nRe: Felicitats Neus!!\tfa 13 anys 6 mesos\t#27666\nMuchísimas Felicidades pastiS bufaespelmess happy birthday\n!!Que pases un féliz dia!!\nRe: Felicitats Neus!!\tfa 13 anys 6 mesos\t#27669\nMoltes felicitats i que ho passis molt be.\nRe: Felicitats Neus!!\tfa 13 anys 6 mesos\t#27673\nAvui, segurament heu sentit per la televisió que era el dia mundial d'internet, i que ho van instituir perquè Totcàmping també fa anys.\nAvui és el segon aniversari del web...i ningú se n'ha recordat.\nRe: Felicitats Neus!!\tfa 13 anys 6 mesos\t#27678\nFELICITATS A TOTS EL TOTCAMPISTESSSSSSSSSSSSSSSSS festassa festassa festassa festassa festassa festassa festassa festassa festassa festassa festassa festassa\nRe: Felicitats Neus!!\tfa 13 anys 6 mesos\t#27679\nPer molts anys Neus que ho passis amb tots aquells que més estimes.\n...i a tot camping també moltisimes felicitats a tots aquells que feu posible que cada dia un trobi un lloc per explicar i compartir batalletes,viatges,esperanças i esforsos.Gràcies Webmestre per haber-nos portat fins al segon any d'existencia.\nRe: Felicitats Neus!!\tfa 13 anys 6 mesos\t#27680\nFelicitats Neus!! happy birthday icona_onada icona_onada\nRe: Felicitats Neus!!\tfa 13 anys 6 mesos\t#27681\n:oops: :oops: :oops: :oops: ok....ja ho tinc apuntat p4l pròxim any!!!\nRe: Felicitats Neus!!\tfa 13 anys 6 mesos\t#27682\nEra Jooooo!!!!!!!!!!! :evil:\nRe: Felicitats Neus!!\tfa 13 anys 6 mesos\t#27685\nMOLTES FELICITATS NEUS\nRe: Felicitats Neus!!\tfa 13 anys 6 mesos\t#27690\nMoltes Felicitats per TotCàmping i per tots aquells que amb la seva feina i dedicació l'han fet posible.\nRe: Felicitats Neus!!\tfa 13 anys 6 mesos\t#27692\nAra em donc compte, MOLTESSSSSSSSSS FELICITATS .\nRe: Felicitats Neus!!\tfa 13 anys 6 mesos\t#27723\nMoltes felicitats Neus!!! happy birthday pastisGlobus brindeM\nTan debó ho haguéssim pogut celebrar com ho vàrem fer amb en Ramón ehh!!! ho recordes?\nMoltes felicitas també als Totcampistes per aquest segón aniversari!!! brindeM festassa icona_onada\nRe: Felicitats Neus!!\tfa 13 anys 6 mesos\t#27732\nMoltes Felicitats Neus i una abraçada per al Ramon happy birthday pastisGlobus


Fotògraf a Bahrain - Directori - Llistat - Guia - Fotògrafs - Bahrain - Photographersworldguide\nfotògraf a Bahrain\nPàgina d'inici › Per país › Fotògraf a bahrain\nFotògraf a Bahrain recomanades:\nA Photographersworldguide teniu moltes maneres de trobar l'ideal Fotògraf a Bahrain per fer fotos del vostre esdeveniment o del vostre llibre de fotos personal: podeu fer clic al fotògraf recomanat o desplaçar-vos fins a la part més baixa d'aquesta pàgina i veure altres fotògrafs.\nNecessites un Fotògraf a Bahrain? El millor professional de Bahrain, aquesta regió amb 738004 habitants, està aquí en aquesta guia. El nostre compromís amb els nostres usuaris és oferir només als millors professionals, per això, cada dia, perfeccionem i actualitzem els resultats d'aquest directori.\nAvui en dia, la majoria de les persones a Bahrain van a cercadors com Google, Yahoo, etc. per cercar qualsevol cosa. És allí quan una bona presència marca la diferència. Molts d'aquests usuaris poden necessitar una Fotògraf a Bahrain, i aquesta guia té un paper fonamental, gràcies al seu bon posicionament. Només heu de registrar per provar-ho.\nFotògraf a Bahrain per categoria\nA Bahrain hi ha centenars de fotògrafs especialitzats en casaments, de manera que el dia del vostre casament es registra per sempre de la manera més bonica. Si necessiteu trobar un bon fotògraf professional i especialitzat en casaments, podeu contactar amb qualsevol dels que es mostren en aquesta fitxa\nLes fotografies de l'acte han de tenir una bona estètica i ser atractives per a les persones que les veuen. Si voleu tenir les millors imatges del vostre esdeveniment, aquí trobareu un professional expert en Bahrain\nÉs un model i pensa en anar un pas més enllà en augmentar el llibre de fotos? Compte amb un professional que us pot ajudar! Un bon llibre us pot obrir les portes d'agències de modelatge, emmotllament i agències de publicitat. Fes-ho! Aquí tenim els millors fotògrafs de moda de Bahrain\nCada vegada més fotògrafs decideixen treballar sols i esdevenir autònoms. Tenir més autonomia i llibertat al treballar els permet aplegar el seu poder creatiu. Si busqueu fotògrafs autònoms a Bahrain, aquí us oferim una llista\nVoleu trobar un fotògraf a Bahrain per fer una sessió de fotos o una cobertura fotogràfica del vostre bebè? No pensis dues vegades: aquí trobareu els millors professionals per immortalitzar aquest bell moment en la vida de tota la família\nEstàs buscant Bahrain un fotògraf especialitzat en retrats? Entra per conèixer els millors professionals d'aquest lloc. Només un fotògraf professional especialitzat en retrats pot aconseguir un esplèndid resultat final per a aquest tipus de feina\nNecessiteu contactar un fotògraf de publicitat que fotografiï el producte de la vostra empresa? Podeu buscar aquest professional a l'enllaç que veu a la part superior d'aquest text. Comptem amb desenes de professionals especialitzats en fotografia publicitària a Bahrain\nHi ha tota mena de famílies i les relacions familiars poden ser diverses, però en tot el món hi ha una relació familiar. Si voleu registrar una fase especial de la vostra família en algunes fotografies boniques per recordar, aquí trobareu el fotògraf familiar de Bahrain Photographersworldguide\nMostrant 4 Fotògraf a Bahrain\nFotògraf a Bahrain per ciutat important\nTrobi el seu Fotògraf a Bahrain aquí! Potser no és el més gran, sinó la millor base de dades de fotògrafs Manama, aquesta magnífica ciutat de Bahrain. Si fas o treballes en un esdeveniment important i necessites contractar els millors professionals, aquí els tens!.\nAl Muḩarraq, Bahrain, és una ciutat amb desenes de fotògrafs que treballen per a esdeveniments o fan per si sols les seves fotos professionals per a casaments, bateigs, comunions, etc. Si necessiteu un Fotògraf a Bahrain, compti amb nosaltres i l'ajudarem Els trobeu.\nA Ar Rifā‘, Bahrain, trobareu els millors fotògrafs per a nadons, casaments, esdeveniments, etc. Si busqueu un professional que no us defraudeu, no deixa res que desitgi i us ofereixi bons Preus i alta qualitat per al seu treball, aquí trobareu el vostre Fotògraf a Bahrain.\nSi sou un Fotògraf a Bahrain, no espereu més: envieu el vostre formulari de registre per formar part d'aquest directori. Tenim els millors professionals de Dār Kulayb i la resta de Bahrain i no us podem deixar fora d'aquesta gran comunitat de fotògrafs de tot el món.\nEsperem que trobeu a Madīnat Ḩamad el fotògraf que cerqueu. En aquesta singular ciutat de Bahrain, hi ha desenes de mestres en l'art de la fotografia que us esperen, per transformar en realitat el vostre somni de tenir una imatge professional perfecta.\nA Madīnat ‘Īsá, Bahrain, se celebren molts esdeveniments com esdeveniments esportius, casaments, comunions i molt més, i és per això que moltes persones busquen un fotògraf expert en esdeveniments. Si trobar un Fotògraf a Bahrain era un problema perquè no tenia cap referència, els fotògrafs d'aquesta pàgina són de confiança.\nFotògraf a Bahrain per l'estat\nMés destacats Fotògraf a Bahrain\nvilla 583, road 221, block 202, المحرق، bahrain bahrain Al Muḩarraq ,Muharraq ,Muharraq ,Bahrain .


Heu cercat musicat - Pàgina 7 de 7 - SIESTV\n04 ag. Terròs! Un conte cantat\nAndreu Rifé posa música a la poesia de David Monllau, un clar testimoni D’una generació i un territori que perdura davant D’un present cada cop més canviant. Els dotze poemes musicats tracten tan de temàtiques locals, pròpies de la vida del Delta de L’Ebre, com...\n13 jul. Arriba el Tramuntana?09\nPosted at 22:00h in Cultura\nLa tercera edició del Tramuntana?09 s’emmarca dins les seccions de MIAC’09 (6ª Marató Internacional d’Artistes a Cadaqués) i està organitzat per ACVEC (AssociacióCultural de Video-art i Electrònica de Cadaqués). Aquesta any el festival realitza una prèvia el 10 de juliol a Figueres, Capital de la...\n08 juny Sampler D’amor inclou poemes de Brossa, Casasses, Margarit o Escoffet\nPosted at 22:00h in Lletres\nPasqual Maragall, Eduard Punset o Tortell Poltrona entre D’altres reciten poemes D’amor en el disc poemari ?Sampler D’amor?. Es tracta D’un disc que inclou poemes contemporanis musicats per Rudy Gnutti i interpretats per quinze personatges. La selecció de poemes ha anat a càrrec de Domènec...\n22 abr. ?Sampler D’amor? per Sant Jordi\nPosted at 22:00h in Cultura, Lletres\nSampler D’amor és un disc i un poemari format per 15 poemes contemporanis musicats pel compositor de bandes sonores veí de Barcelona Rudy Gnutti i interpretats per 15 veus reconegudes: Pasqual Maragall, Eduard Punset, Carme Ruscalleda, Tortell Poltrona, Sol Picó, Calixto Bieito, Vicenta N?Dongo, Carles...\n15 gen. Els músics protesten perquè no hi ha cap representant del món de la música al Consell Nacional de les Arts i la Cultura\nPosted at 23:00h in Cultura, Escenaris\nAntoni Mas, president de la Unió de Músics de Catalunya i Max Sunyer, vice-president de la Unió de Músics de Catalunya i president de la Associació de Músics de Jazz i Música Moderna de Catalunya han estat els encarregats de la lectura del manifestEl col.lectiu...


L'atur a les comarques gironines augmenta un 30% a l'octubre amb relació al 2019 - Empordà\nL'atur a les comarques gironines augmenta un 30% a l'octubre amb relació al 2019\nLa pandèmia continua afectant de ple el mercat laboral i en un mes la Seguretat Social perd 6.832 afiliats\nACN 04.11.2020 | 10:22\nL'atur a les comarques gironines augmenta un 30% a l'octubre amb relació al 2019 L'Empordá\nL'atur continua enfilant-se a les comarques gironines i l'octubre es tanca amb 47.739 desocupats, quasi un 30% més que ara fa un any. La pandèmia continua afectant de ple el mercat laboral de la demarcació, perquè a un període en què tradicionalment la xifra d'aturats ja s'incrementava, ara cal sumar-hi els estralls que ha fet el virus. A l'octubre, l'atur ha augmentat un 5,5% a comarques gironines, cosa que suposa que ara hi ha 2.483 desocupats més. És el territori català on més puja la xifra d'aturats. En paral·lel, aquells negocis que han abaixat la persiana per sempre arran del coronavirus, sumat a la destrucció de llocs de treball, fan que en un mes la Seguretat Social hagi perdut 6.832 afiliats (cosa que suposa un descens del 2,11%).\nLes dades fetes públiques pel Ministeri de Treball, Migracions i Seguretat Social ja anticipen que el d'aquest 2020 serà un hivern cru. El coronavirus continua impactant de ple damunt l'economia gironina, i les noves restriccions –que han suposat frenar del tot alguns sectors- també tindran conseqüències damunt el mercat laboral. Perquè als ERTO s'hi sumaran també tancaments de negocis que no hauran pogut aguantar l'estocada.\nSegons recull l'estadística, a l'octubre l'atur ha pujat en 2.483 persones a la demarcació. És fins a un 5,49% més en relació al setembre. Les comarques gironines són, de fet, el territori de Catalunya on més s'ha enfilat la xifra de desocupats. A Lleida ho ha fet en 1.859 persones; a Barcelona, en 1.079 i a Tarragona, en 943.\nAl darrere d'aquest augment hi ha la fi d'una temporada d'estiu que ha anat a mig gas, lligada amb una entrada a la tardor marcada per l'atonia i les restriccions. L'impacte, sobretot, es nota al sector serveis (un dels quals en depèn més l'economia del territori).\nDe fet, només cal donar un cop d'ull a l'estadística per veure-ho. Perquè dels qui s'han apuntat a llistes, fins a 1.958 eren treballadors del sector terciari (que inclou l'hostaleria i també, el comerç). A Girona, a més, aquest octubre tota la resta de sectors també han augmentat atur: l'agricultura ho ha fet en 233 treballadors, la indústria en 107 i la construcció, en 24. Per últim, 161 persones que s'han inscrit a l'atur no tenien cap feina anteriorment.\nGairebé un 30% més que ara fa un any\nAra per ara, a comarques gironines hi ha 47.739 desocupats. Són 10.930 més que ara fa un any, cosa que suposa gairebé un 30% més en comparació amb l'octubre del 2019 (en concret, un 29,69%).\nAl costat de les dades de l'atur, però, també n'hi ha unes altres que il·lustren la realitat del mercat laboral. Són les d'afiliacions a la Seguretat Social, que serveixen de termòmetre per veure si el mercat laboral genera llocs de feina o en destrueix.\nSegons recull l'estadística del Ministeri, de mitjana aquest mes d'octubre les afiliacions han anat de cap a caiguda. Reflex, entre d'altres, de la situació que deixen aquells negocis que han hagut de tancar arran de la pandèmia (i acomiadar els treballadors).\nEn concret, a les comarques gironines, a l'octubre la Seguretat Social ha perdut 6.832 afiliats (cosa que traslladat en percentatges suposa un descens del 2,11%). I si es tira un any enrere en el calendari, a les comarques gironines els estralls de la pandèmia han destruït 12.630 llocs de treball.\nFins a un 24% menys de contractacions\nD'altra banda, l'estadística del Ministeri també recull dades sobre contractacions. I aquí, novament, s'evidencia allò que ja anticipaven les dades de l'atur i d'afiliació a la Seguretat Social. Perquè la davallada és notable.\nEn concret, aquest octubre a la demarcació s'han signat 19.783 contractes. Són un 6,28% menys en comparació amb el setembre (1.326 menys). Però si la dada es compara amb la mateixa del 2019, clarament la xifra s'ensorra. Perquè suposa un descens de fins al 24,74% (6.504). És a dir, que la pandèmia ha suposat perdre un de cada quatre contractes.\nPer últim, l'estadística també inclou un apartat específic sobre l'impacte de la covid-19 que recull els ERTO per demarcacions. A les comarques gironines, segons aquestes dades, aquest octubre hi ha 2.317 expedients en vigència a la demarcació –la majoria, per força major- que afecten 9.357 treballadors.\nCCOO reclama "solucions específiques per a Girona" pel dèficit de funcionaris.\nPer què els bancs haurien de tenir dos departaments d'informàtica paral·lels.


Tous aprova un pressupost que frega els 800.000 euros en inversions\nEl gruix d’inversions es destinarà a la reforma dels carrers del nucli antic\nL'equip de govern va aconseguir en el darrer ple l'aprovació inicial dels pressupostos. La proposta dels comptes municipals per l'any 2017 va passar el primer tràmit en ser aprovada inicialment per cinc vots a favor (ERC) i una abstenció (CiU); la resta de regidors no van assistir al ple. Els comptes municipals per a aquest any s'han equilibrat amb un total de d'ingressos i de despeses de 2.134.317,25 euros. En aquest total, més d'un terç va destinat a la inversió. El pressupost d'inversió augmenta significativament fins als 791.391,69 euros.\nLes xifres reflecteixen les prioritats establertes per l'equip de govern, amb "l'objectiu bàsic de consolidar i augmentar la despesa de servei dels veïns i el seu benestar així com la qualitat de vida del municipi". Es veuen reforçades les partides d'atenció a la gent gran, polítiques de joventut, ensenyament, aula municipal de formació, entitats, cultura i benestar social: les despeses destinades a aquestes polítiques suposen un import de 528 euros per habitant .\nUn altre prioritat destacable per aquest 2017 és executar el gruix de la inversió de millora urbanística de l'espai públic tot incidint en la conservació de l'espai privat, amb l'objectiu de finalitzar la Llei de Barris. La incorporació de l'obra d'urbanització del carrer Carretera es realitzarà una vegada signat el conveni amb la Diputació de Barcelona a primers d'estiu i suposarà duplicar aquesta previsió inicial. Les principals inversions corresponen a l'adequació de carrers del nucli antic (c/Horts, c/Sentfores i c/Sota Castell) i la concessió d'ajuts per la rehabilitació d'habitatges, l'adequació de la plaça Fàtima, l'adequació de la pista de Bàsquet i Futbol Sala. Els comptes preveuen la realització d'un projecte bianual (2017-2018) de pressupostos participatius amb una dotació de 60.000 euros. Les actuacions es concretaran amb trobades veïnals al llarg d'aquest 2017 establint les prioritats de manera consensuada.\nCastells anuncia l'expansió d'estudis de la UdL al Campus Universitari que tindrà 1.000 estudiants\n1 Els Mossos detenen un conductor begut després d'una persecució nocturna per Igualada 3665 lectures\n2 El Bruc, en alerta davant el projecte d'ampliació de l'autovia 3004 lectures\n3 Un ferit greu en un nou accident a la C15 2496 lectures\n4 Els advocats anoiencs es manifesten per la llibertat dels presos polítics catalans 1928 lectures\n5 Part dels nuclis de La Torre se senten "discriminats" per la freqüència del porta a porta 1492 lectures\n6 La sortida de sol entremig de la Roca Foradada 1451 lectures\n7 El correfoc de Festa Major d'Igualada seguirà al Nucli Antic per motius de seguretat 1058 lectures\n8 Desenes d'anoiencs mostren el seu rebuig a l'agressió racista del Passeig 1007 lectures\n9 No és només un cotxe 855 lectures\n10 Alba Vergés deixa l'escó al Parlament per dedicar-se només a la conselleria 840 lectures\n4 Còmplices de "la manada" 1 comentaris\n6 Cristina: “Penses en la mort. I ho proves. És molt dur. I vols desaparèixer... Però, per sort, tinc els meus angelets de la guarda" 10 comentaris\n7 La mitjana de recollida del porta a porta a l'Anoia continua sobre el 90% 1 comentaris\n9 El Bruc, en alerta davant el projecte d'ampliació de l'autovia 1 comentaris


Un xic d'aquí i d'allà: de juny 2010\nL'altre dia, llegint un bloc de fotografia vaig veure una noticia que realment m’ha cridat l’atenció, però ja no només per la noticia en sí, si no per la coincidència, m’explico, fa pocs mesos la marca Toyota cridava a revisió, a diferents vehicles de la seva gama de models d’arreu del món, per problemes a l’accelerador, al cap de pocs dies el Prius també era cridat a revisió per un problema de frens, mes tard un problema amb els Lexus, i ara 4 mesos més tard la marca Olympus ha informat que una de les seves càmeres fotogràfiques per ser exactes la µ Tough 6010, pot portar un virus dins, si un trojà, que està latent i quan descarregues les fotos a l’ordinador es quan realment fa mal. Fins ara creia que tot això era una revenja contra Toyota per passar a encapçalar el ranking mundial de la venda de cotxes, i no un problema del fabricant japonès, però ara, amb aquest problema també a olympus ja no sé que pensar, és realment la caiguda del imperi del sol? O només és un cúmul de circumstàncies el que ha provocat que dos fabricants japonesos de primer nivell hagin tingut problemes? O potser si que és una mica de joc brut per part de la competència per intentar desestabilitzar el gran país tecnològic? Però tampoc podem oblidar que molts dels productes o part d’aquests productes d’ aquestes multinacionals es fabriquen arreu del mon, i molts del productes d’altres marques no japoneses també són cridades a revisió, sense anar més lluny, el meu cotxe de marca europea i possiblement fabricat aquí. La globalització, la cultura ,el preu, la qualitat, la fidelitat a una marca ,al final un no sap que pensar.\nPublicat per Jaume a 21:55 Cap comentari: Etiquetes de comentaris: Notícies, Tecnologia\nBenvinguts un altre cop al mundial de Rallyes!! Del 28 al 30 de maig s’ha disputat el Rally de Portugal 6ena. prova puntuable del campionat, anem a veure que ha fet el nostre amic Kimi. El Rally de Portugal es disputa a la regió de l’Algarve amb un total de 369 km cronometrats de terra, repartits en 18 trams i durant els tres dies de competició. Competeixen les categories WRC, J-WRC i S-WRC. Anem per feina, el primer dia en Kimi ha quedat a la 10ena. posició perdent un total de 1,52” per quilòmetre, el segon dia ha guanyat una posició, quedant en 9ena. posició, perdent 1,66” per quilòmetre amb un petit error a la SS13. Finalment l’últim dia ha quedat 10è un altre cop, perdent 2,8” per quilòmetre, tenint en compte que va tenir una punxada el SS17 perdent dues posicions. En declaracions que ha fet diu estar content, ja que va agafant quilòmetres i experiència i tenint en compte que el seu primer any al món dels rallyes i a la cinquena prova que ha corregut, ja ha acumulat 15 punts, personalment penso com ell crec que és tot un èxit. Pel que fa al amic Xevi, el primer dia va quedar 4art. a 1:44,2 del primer, el segon dia ja es va situar 2on a 3:08,7 i l’últim dia es va dedicar a conservar la segona posició del rally i la primera del campionat,amb un avantatge de 28 punts sobre el segon.\nBé ara fins a Bulgària a principis de Juliol.\nPublicat per Jaume a 21:58 Cap comentari: Etiquetes de comentaris: Esports, Rally


De Santos reconeix la situació de col·lapse que hi ha a Urbanisme\nCort invertirà 180.000 euros en la millora de l'enllumenat al Molinar\nToni Gomis | 03 juny 2004\nEl tinent de batle d'Urbanisme i Coordinació Municipal, Javier Rodrigo de Santos, reconegué ahir que existeix en aquests moments una situació de col·lapse administratiu al seu departament a causa de l'acumulació d'expedients. En aquest sentit, afirmà que «en som conscients i per això estam desenvolupant el Pla de qualitat en la gestió urbanística a fi de corregir les deficiències».\nDe Santos anuncià que a partir de dimarts es durà a terme una sèrie d'enquestes entre els usuaris dels serveis municipals que controla, «per aconseguir un diagnòstic real sobre les necessitats i les demandes dels ciutadans i per ajustar els serveis i les maneres d'obrar en conseqüència». El pla de qualitat es troba ja en la seva segona fase, la d'anàlisi, i per ara s'han detectat disfuncions «rellevants que es resoldran a mesura que avanci l'aplicació d'aquest projecte», assegurà el regidor.\nPer la seva banda, la tinenta de batlessa d'Infraestructures i Contractació, Catalina Terrassa, informà ahir que el seu departament invertirà un total de 182.300 euros en el projecte de millora de l'enllumenat públic de la zona del Rotlet-Molinar. L'actuació ja s'ha adjudicat i la seva execució serà immediata. Segons destacà Terrassa, els nous fanals que s'instal·laran són del mateix tipus «Pescador» que els existents, que són els recomanats per a les zones costaneres.\nEn aquest sentit, la regidora reconegué que els actuals han quedat «obsolets» i que és una feina «necessària» aquesta intervenció, la qual afectarà tots els punts de llum entre els carrers Capità Ramonell Boix i Vicari Joaquim Fuster, per una banda, i entre Heròdot i el tram de Bernat Visca que va del carrer de l'Alga al Viver, per l'altra.


4.14.- PREU PÚBLIC PER LA PRESTACIÓ DEL SERVEI DE PUBLICITAT A L’EMISSORA MUNICIPAL DE RÀDIO - Ajuntament de Cunit\n4.14.- PREU PÚBLIC PER LA PRESTACIÓ DEL SERVEI DE PUBLICITAT A L’EMISSORA MUNICIPAL DE RÀDIO\nInici » Normatives » 4.14.- PREU PÚBLIC PER LA PRESTACIÓ DEL SERVEI DE PUBLICITAT A L’EMISSORA MUNICIPAL DE RÀDIO\n1. Quotes tributàries\nLes quotes a exigir per a la prestació del Servei regulat en aquesta ordenança es determinaran en funció dels següents barems:\nProducció de la falca o missatge de patrocini:\nQuotes de patrocini d’espais OPCIÓ A\nOPCIÓ A: Pack Ja som en rebaixes\nOPCIÓ B: Pack Nous productes\nOPCIÓ C: Pack Inici empresa\nOPCIÓ D: Pack Constant\nOPCIÓ E: Pack Event\nQuotes extraordinàries i descomptes\nUnitat de producció per model de falca 10,30 euros\nBonificació si l’activitat econòmica està situada dins del terme municipal de Cunit 100%, 10,30 euros\nQuotes de falques publicitàries Falques publicitàries:\nLes tarifes de les falques publicitàries segons el següent barem i per unitat:\nLa contractació de les falques per preu unitari permet fer diferents combinacions segons la durada (20, 35 o 60 segons), la quantitat i el període (mensuals, trimestrals o anuals).\nA) Falca de 30 segons 3,85 euros\nB) Falca 1 minut 6,70 euros\nLa primera modalitat de patrocini és la d’un programa de 15 minuts. Característiques del contracte:\n2 falques al dia incloses\nPreu: 12,35 euros per programa emès patrocinat\nLa primera modalitat de patrocini és la d’un programa de 30 minuts. Característiques del contracte:\nRecordatori durant el programa de que l’espai està patrocinat\nPreu: 16,10 euros per programa emès patrocinat\nLa primera modalitat de patrocini és la d’un programa de 1 hora. Característiques del contracte:\n2 recordatori durant el programa de que l’espai està patrocinat\nPreu: 20,90 euros per programa emès patrocinat\nPer tal de posar a disposició de la ciutadania d’unes eines més dirigides a les necessitats puntuals dels negocis o particulars, s’estableixen uns productes preconfigurats que permeten, gràcies a una inversió més gran, l’accés a uns avantatges determinats pel propi producte.\n45 falques de 30” durant 15 dies amb la bonificació de 45 falques més en promoció durant 15 dies més. Com a resultat 3 falques per dia i a un preu total de 175,10 euros.\n90 falques de 30” durant 1 mes amb la bonificació de 90 falques més en promoció durant 1 mes més. Com a resultat 3 falques per dia i a un preu total de 350,20 euros.\n150 falques de 30” durant 1 mes amb la bonificació de 150 falques més en promoció durant 1 mes més. Com a resultat 5 falques per dia i a un preu total de 576,80 euros.\n180 falques de 30” durant 6 mesos amb la bonificació de 180 falques més en promoció durant 6 mesos més. Com a resultat 1 falques per dia i a un preu total de 700,40 euros.\nUn número variable de falques de 30” durant els 15 dies previs a l’event i 7 dies després, una entrevista per a emetre durant l’esdeveniment. El preu d’aquest pack és variable segons la tipologia de l’acte. Pot anar des de 51,50 euros a 154,50 segons l’afluència de visitants i els dies d’execució de l’esdeveniment. Orientativament, 51,50 euros per un acte de un dia i a raó de 51,50 euros per dia d’acte.\nEn cas de programar segons indicacions literals del contractant, s’incrementarà un 15% de recàrrec sobre el preu base en concepte de programació detallada. En cas contrari, s’emetrà segons la disponibilitat de l’emissora municipal i sempre dintre de l’horari comprés entre les 7h i les 22h del dia contractat.\nEn cas de ser el contractant un comerciant que contracti directament el servei i sigui membre actiu de l’Associació de Comerciants i Empresaris de Cunit o de l’Associació d’Artesans de Cunit, gaudiran d’un 20% de descompte sobre el preu resultant del preu base més els recàrrecs de programació, en cas oportú.\nEn cas de ser el contractant una agència de publicitat identificada com a tal a efectes legals, gaudirà d’un 20% de descompte sobre el preu resultant del preu base més els recàrrecs de programació, en cas oportú.\nL’obligació de pagar les quotes establertes en aquesta ordenança naixerà quan es contracti el servei de publicitat de l’emissora municipal de ràdio.\nEl pagament de la tarifa corresponent es realitzarà en règim d’autoliquidació, efectuant l’ingrés a qualsevol de les entitats bancàries col·laboradores que s’hi indiquin al full de contractació.\nEl contractant podrà acollir-se al pagament fraccionat sempre i quan acompleixi amb les següents premisses: A) no tenir cap abonament pendent de realitzar de campanyes prèvies a data del nou contracte. B) Demanar-ho expressament al moment de la contractació mitjançant l’apartat previst al full de comanda. C) Contractar un servei de més d’un mes de durada. C) Finalitzar els pagaments durant el període publicitari contractat. D) La quantitat d’abonaments serà el resultat de la suma de la quantitat de\nmesos sencers contractats més 1, havent-hi de ser sempre un període major de 1 mes.\nE) Dur a terme la primera part de l’abonament en el moment de la formalització de la comanda i els posteriors a raó d’un mes següent cadascun de la resta.\nEn cas de que, una vegada contractada la producció d’una falca, es desistís del contracte per part de l’interessat i al·legant motius de força major, aquest no tindrà dret a la devolució de la totalitat de l’import satisfet mitjançant la corresponent autoliquidació. Donat aquest cas, podrà sol·licitar la devolució de l’import proporcional pagat en concepte d’emissió de la falca però descomptant la part ja emesa i els serveis ja gaudits, a comptar des de 2 dies després de la notificació al registre d’entrada de l’Ajuntament. En cas de desistir i sempre i quan la producció hagi estat feta per part de l’emissora, s’haurà de descomptar 10€ en concepte de producció, quedant exempts en aquest de la bonificació.


El Born, de nou\nInici Temes Actualitat El Born, de nou\nEl sentit comú s'ha d'imposar entre els qui volen reobrir el debat sobre el paper que ha de jugar el Born CC a Barcelona\nL'actual debat que està havent-hi a l'Ajuntament de Barcelona sobre si s'ha de reorientar la línia museística del Born CC em recorda la primera polèmica que va haver-hi, el 2002, quan van emergir les ruïnes mentre es feien les obres per instal·lar-hi la Biblioteca Provincial de Barcelona. El fet que les restes desenterrades coincidissin amb els carrers on va tenir lloc els últims espetecs del 1714 incomodava alguns sectors de la societat que van pressionar les institucions per tapar bona part d'un jaciment que, per les seves dimensions i qualitat, el feien únic a Europa.\nPer sort, en aquella ocasió la Generalitat presidida per Jordi Pujol i l'Ajuntament de Joan Clos es van posar d'acord i la falsa polèmica entre els que "volien les pedres" i els que "volien els llibres" es va acabar bé: es va salvar el jaciment i la Biblioteca es va traslladar d'ubicació. Esperem que, en aquesta ocasió, també s'acabi imposant el sentit comú i que declaracions de menyspreu com les de la candidata de Ciutadans Carina Mejías, o del regidor socialista Daniel Mòdol suggerint "tancar el recinte durant 300 anys mentre no ens posem d'acord" no vagin més enllà d'un gag del Polònia.\nSi el 2002 "volíem les pedres i volíem els llibres", ara volem que el Born CC continuï essent la "zona zero dels catalans". Volem que segueixi servint per mostrar-nos com era la Barcelona de la primeria del segle XVIII —i per tant, la col·lecció permanent es vagi enriquint amb noves troballes de l'excavació— i volem, també, que continuï essent un centre polivalent on, respectant les ruïnes com fins ara, s'hi continuïn programant activitats literàries, musicals, teatrals, gastronòmiques...\nBarcelona té espais per explicar el seu passat romà o medieval. També té espais per remembrar la guerra civil o la repressió franquista. Però només el Born pot mostrar de manera excepcional com era la Barcelona de l'època moderna. Per això, amb tots els reptes pendents en l'àmbit cultural del nostre país, realment cal repensar ostensiblement la línia museística d'un equipament que ha tingut tan bona acollida entre la societat barcelonina i catalana? Cal canviar l'espai que més visitants rep anualment —gairebé dos milions el 2014 i un milió i mig aquest 2015— de tots els que gestiona el consistori?


Inici / les entitats informen / Quasi 9 de cada 10 adolescents participants al projecte ‘Play it for Change’ consideren que la música i els videoclips promouen la desigualtat de gènere\n11.12.2018 | Nota de premsa de la Fundació Surt\nEls i les adolescents tenen assumit “un discurs clar de rebuig a les desigualtats i a les violències masclistes”, però, a través del seu relat, presenten “un imaginari patriarcal que permet mantenir la situació de desigualtat”, recull l’informe del projecte europeu, coordinat per la Fundació Surt\nEl professorat alerta que la música transmet un ideal d’amor basat en la submissió i la dependència i que això representa “un factor de risc”\nEl projecte oferirà formació en eines preventives de les violències masclistes a través de la música i l’audiovisual a professorat de secundària de centres catalans\nEl projecte Play it for Change oferirà properament formació al professorat, reconeguda pel Departament d’Ensenyament de la Generalitat de Catalunya, en eines preventives de les violències masclistes a través de la música i l’audiovisual.\nPlay it For Change és un projecte europeu que té per objectiu educar i sensibilitzar adolescents sobre els estereotips de gènere a través de la música. Es proposa contribuir a la prevenció i erradicació de les violències masclistes fomentant l’esperit crític i l’empoderament de noies i nois. Està finançat per la Unió Europea en el marc del Programa Drets, Igualtat i Ciutadania (Rights, Equality and Citizenship).\nPer tal d’assolir aquest objectiu, la primera activitat del projecte ha estat el desenvolupament d’una fase de recerca sobre l’impacte dels estereotips de gènere a la música en l’actitud i el comportament de nois i noies en relació a les violències masclistes; i, de detecció de necessitats del professorat en la tasca de prevenció de les violències masclistes. A l’informe de recerca i detecció de necessitats es presenten els resultats d’aquesta fase del projecte a Catalunya.\nUna associació de sis organitzacions europees du a terme el projecte als seus respectius països: Fundació Surt (Catalunya), KMOP (Grècia), The Peace Institute (Eslovènia), CESI (Croàcia), Mediterranean Institute of Gender Studies (Xipre) i Feminoteka (Polònia). L’organització que coordina el projecte és la Fundació Surt a Catalunya.\nSurt és una entitat d’acció social que treballa per fer efectius els drets econòmics, socials i culturals de les dones i per erradicar les discriminacions per raó de sexe, amb la vista posada en assolir una societat amb equitat de gènere efectiva.\nPer qualsevol qüestió poseu-vos en contacte amb Carme Porta, responsable de comunicació de Fundació Surt carme.porta@surt.org o bé al 93 342 83 80\nEtiquetes: desigualtat de gènere, equitat de gènere, joves, masclisme, música, play it for change, Surt, videoclips


Nou fixatge |\nPosted on 15 Mai 2008 by jordidalmau\nEl proppassat 19 d’abril, cap a les dues del migdia, l’Enriqueta Rodríguez va anar al Segre a mirar ocells, com fa temps que té per costum. Hi va amb cotxe, molt a poc a poc. Duu una càmera digital i els fa fotos. Fa uns dies em va dir que aquell 19 d’abril va veure’n un de molt estrany. Me’l va descriure, i en dir-me que era un ànec que tenia les ales com pales em vaig ensumar que es podia tractar del que teniu a la foto. Quan la setmana passada me la va enviar, junt amb d’altres que estan molt i molt bé, em vaig quedar de pedra: un ànec mandarí (Aix galericulata) a la Seu! Un mascle, inconfusible amb cap altra espècie. És la primera cita, que jo sàpiga, d’aquesta espècie a la Seu i a la comarca, i caldrà enviar-la al CAC (Comitè Avifaunístic Català), que homologa, o no, les observacions d’aus rares al nostre país. D’ànecs mandarins se’n van veient aquí i allà, però sempre molt pocs. És una espècie asiàtica que al Regne Unit s’ha asilvestrat, fruit d’animals escapats (hi ha afició a col·leccionar anàtides en granges), i aquesta nova població pot ser la font de les observacions que se’n van fent pel continent. També podria ser que aquest individu s’hagués escapat d’alguna d’aquestes granges, parcs, o el que sigui, aquí mateix, a Catalunya, o a prop, però l’Enriqueta explica que l’individu en qüestió semblava poruc amb les persones. Queda, doncs, el dubte de l’origen d’aquest ànec, però el que és innegable és el valor de l’observació i el traspàs d’informació d’uns i altres. Com més ulls mirin, més sorpreses tindrem, més sabrem i més bé ens ho passarem. L’enhorabona, Enriqueta.\n« Verd de maig Més Pirineu al món »


El Món | Un dia de tardor\n"Aplaudeixo el que ha fet l'ajuntament de Barcelona en relació al CIE de Zona Franca, perquè és una demostració de voluntat política"\nper Eduard Voltas 08/07/2016\nSi busqués la data exacta la trobaria, però juraria que va ser a la tardor de 2009. L'escenari, una sala discreta de l'hotel Barceló Raval, a la Rambla del Raval. Per part nostra érem el Conseller de cultura, Joan Manuel Tresserras, el director de l'ICIC (ara es diu ICEC), en Ton Lladó, i un servidor com a Secretari de Cultura. Ells també eren tres, i la veu cantant la portava Luis Hernández de Carlos. Ells eren Fedicine, és a dir les filials espanyoles de les grans distribuïdores cinematogràfiques nordamericanes, les arxifamoses majors. Hernández de Carlos n'era el President.\nEn aquell moment va ser una reunió secreta que no va transcendir, però ara, passats els anys, es pot explicar sense problema. El tema de la reunió era la Llei del cinema de Catalunya, que estava en tràmit i que els preocupava molt perquè introduïa el principi d'igualtat entre el català i el castellà en la distribució i exhibició cinematogràfica. Allò que nosaltres havíem batejat públicament com el dret de l'espectador a triar llengua en el cinema. Va ser una reunió molt llarga sense cap resultat pràctic positiu però amb una (inútil) victòria moral: van reconèixer obertament que teníem raó. Va ser quan els vam mostrar un estudi comparatiu de les legislacions sobre llengua i cinema a Europa, moltes d'elles més dures del que nosaltres plantejàvem per a Catalunya. I a tot arreu les majors complien la llei escrupulosament. La frase d'Hernández de Carlos, la recordo quasi literalment, va ser: "Conseller, tiene usted toda la razón, el doblaje y el subtitulado se legislan en toda Europa, esto es así. Y lo que ustedes plantean es justo, pero va contra nuestros intereses. Estos países que usted me muestra son estados independientes. Las majors cumplimos siempre las leyes de los estados independientes, y Catalunya no lo es". Què ens has de dir, vam pensar nosaltres.\nAplaudeixo el que ha fet aquesta setmana l'ajuntament de Barcelona en relació al CIE de Zona Franca, no pel resultat (el CIE no tanca ni tancarà), sinó perquè és una demostració de voluntat política: no tinc les competències sobre estrangeria, però et busco l'escletxa de la infracció administrativa per tancar-te la instal·lació ni que sigui unes hores. Guerra de guerrilles per mantenir en l'agenda pública un tema que per a tu és de justícia. Finalment, però, s'imposa la realitat, lacònicament descrita per la vicepresident del Gobierno de España, Soraya Saenz de Santamaría en la roda de premsa dels divendres: "La alcaldesa de Barcelona puede tener la política de discursos que crea conveniente y decir todo lo que quiera, pero no le compete decidir cómo se gestiona la política de immigración y la expulsión de extranjeros en situación irregular". En la mateixa compareixença, Soraya ha parlat també de l'última sentència del TC: "Catalunya no puede tener estructuras de estado porque no es un estado".\nEscoltant-la, m'ha vingut al cap un dia de tardor de 2009 a la Rambla del Raval.


José Manuel López publica la declaració de renda i reclama a altres regidors que ho facin | Mataró Ràdio\nJosé Manuel López publica la declaració de renda i reclama a altres regidors que ho facin\nDc, 01/04/2015 - 11:42\nEl portaveu i candidat del PP, José Manuel López, farà pública la seva declaració de la renda i demana a la resta de regidors del consistori amb dedicació exclusiva que facin el mateix. López recorda que el desembre de 2011, el ple va aprovar una proposta de resolució presentada pel PP a través de la qual els regidors amb dedicació exclusiva es comprometien a fer públics els seus ingressos provinents de qualsevol administració pública, i que s’estudiaria la manera de fer-ho sense incomplir la normativa de protecció de dades. Ara, coincidint amb el final de mandat, l’alcaldable popular considera que és hora de fer balanç i per això ha publicat a internet la seva declaració i demana a la resta que facin el mateix.\nLópez recorda que els únics regidors que no van votar favorablement a la proposta van ser la portaveu de PxC, Mònica Lora, i un altre regidor d’aquesta formació. En aquest sentit, retreu a Lora que des que va entrar al consistori hagi estat parlant de “casta política” però que no hagi volgut fer públics els seus ingressos procedents d’administracions públiques.\nSegons ha apuntat l’alcaldable del PP, la seva declaració de la renda es podrà trobar a la pàgina web del partit, www.ppmataro.org.\nPP, Partit Popular, declaració de la renda, regidor. proposta de resolució


Trockij, 1938: Combatre l'imperialisme per a combatre el feixisme\nCOMBATRE L’IMPERIALISME PER A COMBATRE EL FEIXISME1\nversió catalana feta per Alejo Martínez - alejomp@lycos.es - des de: “Combatir al imperialismo para combatir al fascismo”, en, Escritos, Tom X, Volum 1, Editorial Pluma, Bogotà, 1976, pp 33-36.\nEn política, allò més important i, al meu parer, més difícil és definir, per una banda, les lleis generals que determinen la lluita a mort que s’entaula en tots els països del món modern i, per l’altra banda, descobrir la combinació especial d’aquestes lleis per a cada país. Tota la humanitat actual, des dels obrers britànics als nòmades etíops, viu lligada al jou de l’imperialisme. No cal oblidar-ho ni un sol minut. Però açò no significa que l’imperialisme es manifesta de la mateixa manera en tots els països. No. Alguns països són els conductors de l’imperialisme, altres les seues víctimes. Aquesta és la línia divisòria fonamental dels estats i nacions moderns. Des d’aquesta perspectiva, i només des d’ella, cal considerar el problema tan complex de feixisme i democràcia.\nPer a Mèxic, per exemple, democràcia significa el desig d’un país semicolonial d’escapar a la dependència, de donar-los la terra als camperols, d’elevar el nivell cultural dels indis, etcètera. Amb d’altres paraules, els problemes democràtics a Mèxic són de caràcter progressiu i revolucionari. I què vol dir democràcia en Gran Bretanya? La conservació d’allò que existeix, sobretot del domini de la metròpoli sobre les colònies. El mateix s’aplica a França. En aquests països les banderes de la democràcia oculten l’hegemonia imperialista de la minoria privilegiada sobre la majoria oprimida.\nDe la mateixa manera, tampoc podem parlar del feixisme “en general”. A Alemanya, Itàlia i Japó el feixisme i el militarisme són les armes d’un imperialisme ambiciós, famolenc i, doncs, agressiu. Als països llatinoamericans el feixisme és l’expressió de la dependència més servil envers l’imperialisme estranger. Hem d’ésser capaços de descobrir, sota la forma política, el contingut econòmic i social.\nEn alguns cercles de la intel·liguèntsia s’ha fet popular la idea de “la unificació de tots els estats democràtics” contra el feixisme. Considere que aquesta idea és fantàstica, quimèrica, apta només per a enganyar les masses, especialment els pobles dèbils i oprimits. ¿Realment, pot creure hom, tan sols per un moment, que Chamberlain, Daladier o Roosevelt són capaços de declarar una guerra per a defensar el principi abstracte de “la democràcia”? Si el govern britànic amés tant la democràcia hauria donat la llibertat a l’Índia. I al igual França. Gran Bretanya prefereix la dictadura de Franco en Espanya a la dominació política dels obrers i camperols, perquè Franco pot ésser un agent de l’imperialisme britànic força més complaent i de confiança. Anglaterra i França no resistiren gens en lliurar-li Àustria a Hitler, encara que inevitablement li declararien la guerra si gosés ni tan sols tocar les seues colònies.\nEn conclusió, és impossible combatre el feixisme sense combatre l’imperialisme. Els països colonials i semicolonials han de lluitar primer que res contra el país imperialista que els oprimeix directament, més enllà que porte la màscara del feixisme o la de la democràcia.\nAls països llatinoamericans, el millor mètode de lluita contra el feixisme, i el més segur, és la revolució agrària. L’aixecament del general Cedillo quedà en l’aire perquè Mèxic donà passos importants en aquest sentit. Al contrari, les cruels derrotes dels republicans en Espanya es deuen al fet que el govern d’Azaña, en aliança amb Stalin, suprimí la revolució agrària i el moviment independent dels treballadors. En els països febles i semicolonials, una política social conservadora, i més encara una de reaccionària, significa trair, en el més ampli sentit de la paraula, la independència nacional.\nSe’m preguntarà com s’explica que el govern soviètic, sorgit de la Revolució d’Octubre, aixafe el moviment revolucionari a Espanya. La resposta és ben simple: una nova casta burocràtica privilegiada, molt conservadora, àvida i tirànica, ha assolit elevar-se per damunt dels soviets. Aquesta burocràcia no confia en les masses; en té por. Cerca apropar-se a les classes governants, especialment als imperialistes “democràtics”. Per tal de provar que poden confiar en ell, Stalin està disposat a exercir en tot el món el paper de policia. La burocràcia stalinista i la seua agència, la Komintern, representen ara el major perill per a la independència i el progrés dels pobles dèbils i colonials.\nConec Cuba molt poc com per a permetre’m un judici independent sobre la vostra pàtria. Vostès poden jutjar millor que jo si les opinions dalt expressades s’apliquen a la situació de Cuba. En allò que em concerneix personalment, espere poder visitar la Perla de les Antilles i conèixer més de prop el seu poble, al que envie a través del vostre periòdic les meues salutacions més càlides i sincers.\n1“Combatre l’imperialisme per a combatre el feixisme”, Socialist Appeal, 8 d’octubre de 1938 on portava el subtítol de “Declaració a un periòdic cubà.” El periòdic era El País.


Grupos de Jesús – Diumenge 24 durant l'any – A (Mateu 18,21-35) - Grupos de Jesús -\nDiumenge 24 durant l’any – A (Mateu 18,21-35)\nPERDONAR ENS FA BÉ\nLes grans escoles de psicoteràpia amb prou feines han estudiat la força guaridora del perdó. Fins fa molt poc, els psicòlegs no li concedien un paper en el creixement d’una personalitat sana. Es pensava erròniament -i se segueix pensant- que el perdó és una actitud purament religiosa.\nD’altra banda, el missatge del cristianisme s’ha reduït amb freqüència a exhortar la gent a perdonar amb generositat, fonamentant aquest comportament en el perdó que Déu ens concedeix, però sense ensenyar res més sobre els camins que cal recórrer per arribar a perdonar de cor. No és, doncs, estrany que hi hagi persones que ho ignorin gairebé tot sobre el procés del perdó.\nNo obstant això, el perdó és necessari per conviure de manera sana: en la família, on el frec a frec de la vida diària poden generar freqüents tensions i conflictes; en l’amistat i l’amor, on cal saber actuar davant humiliacions, enganys i infidelitats possibles; en múltiples situacions de la vida, en què hem de reaccionar davant agressions, injustícies i abusos. Qui no sap perdonar pot quedar ferit per sempre.\nHi ha una cosa que cal aclarir des del començament. Molts es creuen incapaços de perdonar perquè confonen la còlera amb la venjança. La còlera és una reacció sana d’irritació davant l’ofensa, l’agressió o la injustícia soferta: l’individu es rebel·la de manera gairebé instintiva per defensar la seva vida i la seva dignitat. Per contra, l’odi, el ressentiment i la venjança van més enllà d’aquesta primera reacció; la persona venjativa cerca fer mal, humiliar i fins i tot destruir el qui li ha fet mal.\nPerdonar no vol dir necessàriament reprimir la còlera. Al contrari, reprimir aquests primers sentiments pot ser danyós si la persona acumula en el seu interior una ira que més tard es desviarà cap a altres persones innocents o cap a ella mateixa. És més sa reconèixer i acceptar la còlera, compartint potser amb algú la ràbia i la indignació.\nDesprés serà més fàcil asserenar-se i prendre la decisió de no continuar alimentant el ressentiment ni les fantasies de venjança, per no fer-nos més mal. La fe en un Déu perdonador és llavors per al creient un estímul i una força inestimables. Qui viu de l’amor incondicional de Déu li és més fàcil de perdonar.


L'optativitat del grau de Mestre d’Educació Primària representa un total de 27 crèdits dels 240 que conformen el grau.\nEl grau de Mestre d’Educació Primària estableix itineraris construïts en base a les assignatures optatives que configuren intensificacions curriculars o especialitzacions i comporten l’obtenció de mencions.\nTambé s’ofereix la possibilitat de cursar el grau en un itinerari sense mencions.\nEls estudiants que fan una menció, han de cursar 18 dels 27 crèdits amb assignatures optatives “obligades de menció” i els restants 9 crèdits escollint assignatures d’una relació d’assignatures ofertades pel centre cada curs acadèmic. Els estudiants que optin cursar el títol de grau en un itinerari sense menció cursaran els 27 crèdits optatius amb assignatures de qualsevol matèria del títol.\nLes mencions son un requisit per a l’adquisició d’especialitats segons el procediment que estableix el Reial decret 1594/2011, de 4 de novembre, pel qual s’estableixen les especialitats docents del cos de mestres que exerceixen les seves funcions en les etapes d’educació infantil i d’educació primària regulades en la Llei orgànica 2/2006, de 3 de maig, d’educació.\nProva d'accés, en el cas de la Menció en Llengues Estrangeres i la Menció d'Educació Musical.\nAl matí, de 13.00 a 14.30, a l’Aula Magna de l’Edifici del Teatre, s’informarà de les mencions:\nMenció en Aprofundiment Curricular\nPer cursar la menció cal matricular-se de 27 crèdits optatius: 4 assignatures optatives “obligades de menció” de 6 crèdits i 1 assignatura de 3 crèdits.\nDonat que la menció oferta un gran nombre d'assignatures, es necessiten un mínim de 8 alumnes matriculats per obrir l'assignatura.Si alguna de les assignatures ofertades, un cop realitzada la matrícula, no arriba a aquest mínim requerit, cap d'estudis informarà l'alumnat matriculat per realitzar el canvi d'assignatura.\nS'oferten: 40 places en torn de matí\n363216 Ciència Recreativa i Quotidiana a l'Escola\n363298 Matemàtiques: Aspectes Quotidians i Recreatius\n363220 Literatura Catalana i Castellana Contemporànies\n363299 Geografia, Paisatge i Món Urbà\n363215 Natura i Medi Ambient\n363218 Matemàtiques per a Alumnes amb Necessitats Educatives Especials\n363221 Català i Castellà: Llengües en Contacte a l'Escola\n363223 Història i Patrimoni Històric i Artístic\n363217 Ensenyament de les Ciències fora de l'Aula: Sortides a la Natura i Visites\n363224 Història de l'Art a l'Escola\nCoordinador/a: Hortensia Duran hduran@ub.edu\nCorreu e: mencio.aprofundiment@ub.edu\nS'oferten: 65 places en torn de matí i 65 places en torn de tarda\n363237 Educació, Escola i Atenció a la Diversitat\nCoordinador/a: Imma Dorio idorio@ub.edu - Elvira martí elvira.marti@ub.edu\nS'oferten: 15 places en torn de tarda\n363248 Biblioteca i Pla de Lectura a Primària\nS'oferten: 70 places en torn de matí i 30 places en torn de tarda\n363208 Capacitats Perceptivomotrius i Expressió Corporal\n363206 Condició Física i Salut\n363207 Habilitats Motrius, Joc i Iniciació Esportiva\n363213 Educació Física Inclusiva\n363210 Iniciació als Esports Col·lectius\n363212 Joc Motor i Recreació\nCoordinador/a: Marisa de Fuentes marisadefuentes@ub.edu\nCorreu e: mencio.edufisica@ub.edu\nS'oferten: 30 places en torn de matí\n363190 Didàctica de la Música\n363188 La Veu i la Cançó: Formació i Didàctica\n363189 Música i Moviment: Formació i Didàctica\n363191 Conjunt Instrumental Escolar\n365833 Instruments musicals: Formació i Didàctica\n363192 Educació de l'Oïda i Audicions Musicals\nCoordinador/a: Olga González ogonzalez@ub.edu\nCorreu e: mencio.edumusical@ub.edu\nMenció en Educació Visual i Plàstica\n363197 Cultura Visual i Infància\n363199 Imatge Digital i Aprenentatge\n363198 Tallers Creatius\n363201 Espai i Volum\n363202 Joguines i altres Objectes\n363205 Gravat i Estampació\nCoordinador/a: Enric Mas emas@ub.edu\nCorreu e: mencio.educacio.plastica@ub.edu\nS'oferten: 30 places en torn de matí i 30 places en torn de tarda\n363225 Lingüística Aplicada a l'Ensenyament i Aprenentatge de la Llengua Estrangera\nMenció en Tecnologies Digitals per a l’Aprenentatge, la Comunicació i l’Expressió\nS'oferten: 20 places en torn de matí i 10 places en torn tarda\n363257 Disseny, Creació i Avaluació d'Activitats Mediades per la Tecnologia Digital


El president del Consell de l'Advocacia Catalana ha participat en la inauguració de les VI Jornades d’Advocats i Advocades de Violència de Gènere que han organitzat el Consejo General de la Abogacía i el Col·legi d’Advocats de Reus. - Consell de l'Advocacia Catalana\nHome / Reflexions dels ex presidents / Julio J. Naveira Manteiga / El president del Consell de l’Advocacia Catalana ha participat en la inauguració de les VI Jornades d’Advocats i Advocades de Violència de Gènere que han organitzat el Consejo General de la Abogacía i el Col·legi d’Advocats de Reus.\nin Julio J. Naveira Manteiga, Slider 695 Views\nEl president ha recalcat que només aconseguint la igualtat efectiva entre homes i dones aconseguirem com a societat erradicar la violència de gènere i per això ha posat l’èmfasi en la necessitat d’actuar paral.lelament en tres àmbits: l’educació, la formació i la informació.\nEn relació a l’ educació, ha destacat la necessitat d’educar en valors, en igualtat i tolerància respecte les altres persones. En relació a la formació ha destacat la necesitat de garantir la formació especialitzada i de qualitat per a tots i totes les advocades, fent especial ènfasis en que aquesta formació sigui amb perspectiva de gènere. FInalment, en quant a la informació ha manifestat la imporancia de que les conclusions de les jornades es facin arribar tant a la societat com als poders públics per tal de que tots tinguin coneixement de quines són les estrategies necessàries per erradicar la violència de gènere, en especial perquè els poders públics realitzin les modificacions legislatives necessàries per aconseguir aquest objectiu.\nNotícies Presidència\t2018-10-04\nNext: Vídeo institucional del Consell de l’Advocacia Catalana


Primari: innovació social col·lectiva pel rebrot laboral a l'Anoia i el Bages - Nusos Cooperativa\nPrimari: innovació social col·lectiva pel rebrot laboral a l’Anoia i el Bages\nClient: Nusos Cooperativa, cooperativa l'Arada i cooperativa Labcoop, amb el suport de l'Obra Social "la Caixa"\nCaptació, formació i acompanyament a persones durant la darrera etapa de vida laboral del sector primari i secundari lleuger de l'Anoia i el Bages en la creació d'una entitat jurídica que presti serveis educatius i de turisme responsable que permeti complementar la font d'ingressos de la seva activitat.\nLes professions associades al sector primari i secundari lleuger es troben entre les que requereixen un esforç més elevat, especialment perquè la composició orgànica de moltes d’elles fa que s’emmarquin dins de projectes empresarials petits o personal autònom. La precarietat econòmica que ha envoltat a moltes pràctiques laborals d’aquests sectors durant molt anys, ha provocat que moltes persones participin de l’economia informal. Aquest fet ha comportat que després d’anys de feina, moltes persones vegin reduïda la seva capacitat d’acabar la seva vida laboral en unes condicions dignes, o fins i tot, es vegin abocades a donar continuïtat a la seva vida laboral en detriment de la seva qualitat de vida. Un agreujant de la situació és la reorientació del mercat laboral cap al sector serveis i la manca de vocacions professionals del sector primari i secundari lleuger. Aquesta situació provoca que molts joves no escullin oficis tradicionals, deixant-los sense relleu generacional i provocant l’abandonament de certes pràctiques locals i arrelades en el territori.\nEl projecte contempla l’acompanyament de 5 persones durant 6 mesos per a desenvolupar una agrupació sectorial que permeti la formalització d’una societat que permeti diversificar les fonts de finançament dels seus projectes individuals. Durant l’acompanyament els participants reben una formació i acompanyament a càrrec de Nusos Cooperativa, la cooperativa l’Arada i la cooperativa Labcoop per a:\n- Desenvolupar un model de negoci estable i replicable, de serveis educatius i de turisme responsable per a donar a conèixer el patrimoni cultural immaterial (lligat a la seva pràctica) i el sector primari i secundari lleuger de l’Anoia i el Bages.\n- Millorar els determinants psicosocials de les persones ateses i de les seves famílies, impactant positivament en variables com els ingressos econòmics, la xarxa de suport formal i informal o l'autoestima, així com en les competències personals i professionals com la comunicació, el treball en equip, entre altres.\n- Reglamentar una agrupació i posar les bases per a la creació d’un sistema cooperatiu d'inclusió social que permeti la constitució d’una entitat jurídica que ofereixi uns serveis comuns als membres de l’agrupació.


El rebost de bucomsa: GUARDIOLA I EL BARÇA. Tres de tres, les tres en ratlla\nGUARDIOLA I EL BARÇA. Tres de tres, les tres en ratlla\nDisculpen aquesta petita maldat, però no hem pogut resistir la temptació. Ja saben que el burribloc de Bucomsa no és especialista en matèries esportives, però una debilitat la té qualsevol i, a més, si hi ha fatxes que parlen de democràcia, corruptes que parlen d'honradesa, illetrats que parlen de literatura, exaltats que parlen de pau i analfabets funcionals que es presenten a les eleccions... per què nosaltres no podem parlar de futbol?\nTampoc no pretenem emular els sabuts ni els perdonavides futbolístics. Només volem felicitar modestament el FC BARCELONA pel nou títol de lliga que acaba d'aconseguir, el tercer consecutiu des que Pep Guardiola va assumir el càrrec d'entrenador. Tres temporades. Tres de tres. Les tres en ratlla.\nPerò el mèrit de Guardiola no comença ni acaba en la consecució dels èxits esportius ni en la seua perícia per a gestionar una plantilla com la del Barça, sinó en la capacitat per a transmetre al públic una imatge social del seu club que ha estat digna dels millors elogis pertot arreu (a excepció d'algunes tribus histèriques de la capital d'Espanya), i ho ha fet a base de treball, humilitat i sensatesa. Guardiola i el Barça, el Barça i Guardiola, han estat reconeguts al llarg i a l'ample del món mundial com un exemple a seguir per tothom, grans i menuts, pel futbol que són capaços de practicar i per la coherència i senzillesa del seu comportament.\nMourinho cantant l'himne del Barça\nUn altre dia, igual tornem a pecar escrivint de futbol, i ens pega per parlar dels mètodes desesperats que està utilitzant el Reial Madrid per tal de truncar la realitat del Barça actual. Sembla ser que amb el tal Mourinho han abastat el que volien: un personatge esperpèntic que ha aconseguit despertar el clamor de les masses (les madridistes, clar) a base de populismes barats i de rabinades pròpies d'un monyicot mal educat. I els ha convençut que la culpa dels seus fracassos (cinc a zero inclòs), la tenen les forces malignes de Llucifer. Damunt, ha convertit personatges com Valdano o Karanka, per no dir Casillas o el propi en Florentí, en tristos convidats de pedra, disposats a fer el ridícul per tal de seguir el corrent de qui sembla haver-se guanyat el fervor de les tribus (les madridistes, clar). Ells sabien a qui contractaven. Per tant, que se l'aguanten entre les dèries del seu "señorío".\nRes. Ja hem parlat massa de futbol. Salut, i enhorabona a qui corresponga.\nAh!... i visca el Barça\nPublicat per BURRERA COMPRIMIDA a 10:08\nisidre 12 de maig de 2011 a les 9:21\nHome, em sap mal, però deu ser aquesta una de les poques vegades que el mestre Fuster s'equivocava. No sempre parlar de futbol és callar. Potser -que no "igual"-, millor dit, és... El tal Florentino -l'honorabilitat de ser "florentí" li'n sobrepassaria els límits...\nPotser és una manca de respecte -què més els en dóna a "ells"- però tant de TRES... Sabeu que la perfecció va per aquí?\nEnhorabona a tots nosaltres, gràcies al mestre PEP i a la seua colla.